जनता के सामने भिड़े BJP नेता, मंच पर जमकर चले लात-घूसे- Video आया सामने  
बीजेपी नेता आपस में भिड़े
दो अलग-अलग जगहों की घटना
किराड़ी और गोकुलपुरी का मामला
अगले साल होने वाले विधानसभा चुनाव से पहले दिल्ली बीजेपी की दो तस्वीरें सामने आई हैं, जिससे भारतीय जनता पार्टी (BJP) की छवि को नुक़सान हो सकता है. एक तस्वीर किराड़ी की है और दूसरी तस्वीर गोकुलपुरी की. अनधिकृत कॉलोनियों को लेकर चल रही जनसभा के दौरान किराड़ी में बीजेपी के दो गुटों के नेता और कार्यकर्ता आपस में ही भिड़ गए. इतना ही नहीं, मंच पर जमकर लात-घूसे भी चले. मारपीट और हंगामे के बाद सभा रद्द कर दी गई. इस कार्यक्रम के दौरान हुए झगड़े के बाद वीडियो सोशल मीडिया पर काफी वायरल हो गया.
वहीं दूसरी जगह गोकुलपुरी में भी बीजेपी की जनसभा के दौरान जमकर हंगामा हुआ. यहां मंच के नीचे महिला से अभद्रता के आरोप में एक कार्यकर्ता की पिटाई की गई. इसका भी वीडियो इंटरनेट पर जमकर वायरल हो रहा है. बीजेपी में कार्यकर्ताओं के बीच पब्लिक के सामने मंच पर मारपीट को लेकर दिल्ली भाजपा अध्यक्ष मनोज तिवारी का बयान आया है.
मनोज तिवारी ने कहा, ''एक-दो ऐसी घटनाएं घटी जिसपर नज़र है. ये मारामारी टिकटों को लेकर है क्योंकि हम सत्ता में आ रहे हैं. अनाधिकृत कॉलोनी पर खुशखबरी बहुत जल्द ही केंद्र सरकार दे सकती है और उसी के कार्यक्रम में ये मारपीट सामने आई है. ये ऐसी घटना है जो बीजेपी के संस्कार से मेल नहीं खाती है. हम चिंतित हैं.''
दिल्ली भाजपा अध्यक्ष ने कहा, ''तीन सदस्यीय कमिटी बनाई है और चार पांच दिन के अंदर जो भी दोषी होगा, उसके ऊपर संगठनात्मक कार्रवाई अवश्य होगी. कोई भी हमारे लिए खास और साधारण कार्यकर्ता कम नहीं. जांच में जो दोषी पाए गए उनपर कार्रवाई होगी.''